Imtella' Settembru 13, 2021 L-attriċi Amerikana ta' fama Tori Spelling tinsab f'Malta, fejn wara lejla waħda fuq gżiritina qalet li diġà saret tħobb lil dan il-pajjiż. Spelling, li għandha 48 sena, hija magħrufa l-iktar għall-irwol tagħha bħala Donna Martin fis-serje Beverly Hills 90210, li bdiet fl-1990. Minn dak iż-żmien, minn barra li kompliet bil-karriera tar-reċtar f'diversi films u 'reality shows', ippubblikat ukoll tliet kotba, u tikteb regolarment fuq il-blogg tagħha. Fuq il-profil ta' Instagram tagħha fl-aħħar sigħat, Spelling żvelat li tinsab f'Malta u se tibqa' hawn sal-aħħar tax-xahar. Hija tellgħet ritratti tal-ħelu u x-xorb li sabet jistenniha mal-wasla tagħha, kif ukoll ix-xena tal-baħar mal-lejl mil-lukanda li qed toqgħod fiha f'San Ġiljan. Mas-sbieħ illum, Spelling reġgħet ħarġet fit-terrazzin tal-kamra biex tawgura l-għodwa t-tajba lis-segwaċi tagħha, fejn iddeskriviet lil Malta bħala "gorgeous creature" u qalet li tinsab "madly in love".